Zhrnutie

posúdenia vplyvu Návrh NARIADENIA EURÓPSKEHO PARLAMENTU A RADY, ktorým sa mení nariadenie Európskeho parlamentu a Rady (ES) č. 1393/2007 z 13. novembra 2007 o doručovaní súdnych a mimosúdnych písomností v občianskych a obchodných veciach v členských štátoch („doručovanie písomností“)

A. Potreba konať

Prečo? Aký problém sa rieši?

V nariadení sa stanovujú spôsoby, akými sa môžu doručovať súdne a mimosúdne písomnosti, a jasné pravidlá pre odosielanie súdnych a mimosúdnych písomností v občianskych a obchodných veciach z jedného členského štátu do druhého. Stanovujú sa v ňom minimálne normy týkajúce sa ochrany práv na obhajobu, ako aj jednotné právne podmienky pre priame cezhraničné doručovanie písomností poštou. V súčasnosti každoročne prebieha približne 3,4 milióna občianskych a obchodných súdnych konaní s cezhraničnými dôsledkami. Ak má aspoň jeden účastník pobyt v inom členskom štáte, ako je štát, v ktorom sa vedie konanie, súdy v jeho priebehu uplatňujú toto nariadenie často aj niekoľkokrát. Riadne fungovanie nariadenia je nevyhnutné na zabezpečenie prístupu k spravodlivosti, spravodlivému procesu pre účastníkov konania a vyhnutiu sa oneskoreniam a dodatočným nákladom v konaniach. Napríklad nedoručenie písomnosti, ktorou sa začalo konanie, náležitým spôsobom je zďaleka najčastejšie používaným zdôvodnením zamietnutia uznania a vykonania rozsudkov. V súčasnosti má komunikácia medzi orgánmi, ktoré odosielajú a prijímajú písomnosti na účely doručovania, stále takmer výlučne papierovú podobu, v dôsledku čoho môže byť nákladná a neefektívna V praxi ďalej neexistuje žiadna možnosť doručiť dokumenty príjemcovi v cezhraničných prípadoch elektronicky, aj keď niektoré členské štáty zaviedli alebo zavádzajú túto možnosť na vnútroštátnej úrovni. Touto iniciatívou sa rieši potreba modernizovať, a to najmä digitalizovať proces doručovania písomností do zahraničia. Okrem toho sa rieši aj niekoľko ďalších medzier v nariadení, ktoré boli zistené pri hodnotení jeho fungovania. Tieto medzery spôsobujú občanom a podnikom, ako aj členským štátom oneskorenia a náklady, nedostatky v ochrane procesných práv a právnu zložitosť a neistotu. Hlavné zistené problémy sú: ·okolnosti vedúce k nedostatočnej kvalite dokumentácie týkajúcej sa doručovania poštou, ·obmedzenie alebo nedostupnosť priameho doručovania v cezhraničnom kontexte v mnohých členských štátoch, a to aj vtedy, keď je to na vnútroštátnej úrovni povolené, ·nedostatočná jednoznačnosť pravidiel na ochranu procesných práv účastníkov, pokiaľ ide o požiadavky na preklad, ako aj v prípade rozsudkov pre zmeškanie. ·uprednostňovanie fiktívnych alebo alternatívnych spôsobov domáceho doručovania namiesto tých, ktoré sú stanovené v nariadení. Dotknutými zainteresovanými stranami sú občania a podniky ako účastníci súdnych konaní, podniky ako poskytovatelia služieb, napr. pokiaľ ide o poštové služby alebo poradenstvo v oblasti IT, verejné a súdne orgány členských štátov a odborníci pracujúci v oblasti práva (najmä sudcovia a právnici). Táto iniciatíva je úzko spojená s iniciatívou týkajúcou sa spolupráce medzi súdmi členských štátov pri vykonávaní dôkazov v občianskych a obchodných veciach, ktorú upravuje nariadenie (ES) č. 1206/2001. Tieto dve iniciatívy sú úzko prepojené s celkovou prioritou Komisie, ktorou je digitalizácia a elektronická justícia, a nasledujú príklad súbežnej práce v oblasti trestnej justície (elektronické dôkazy) s cieľom vytvoriť rovnaké podmienky v oblasti trestnej a občianskej justície. Vychádzajú a ťažia z existujúcich právnych predpisov a právnych noriem EÚ (projekt e-CODEX a nariadenie eIDAS).

Čo sa od tejto iniciatívy očakáva?

Očakáva sa, že touto iniciatívou sa výraznejšie zvýši efektívnosť a rýchlosť súdnych konaní a zabezpečí sa riadny výkon spravodlivosti v prípadoch s cezhraničnými dôsledkami. Týmto spôsobom sa prostredníctvom iniciatívy zlepší fungovanie vnútorného trhu a znížia zbytočné náklady, pričom sa budú chrániť alebo sa zlepšia práva na obhajobu. Iniciatívou sa ďalej zrýchli a zjednoduší mechanizmus spolupráce v oblasti cezhraničnej súdnej pomoci, a to najmä prispôsobením systému technickému vývoju, využívaním výhod, ktoré ponúka digitalizácia, a vytvorením väčšej transparentnosti pri lokalizovaní adresáta. Takisto sa ňou výraznejšie zlepší právna istota a efektívnosť tým, že sa zjednoduší využívanie spôsobov rýchleho doručovania, ako je doručovanie poštou a priame doručovanie, a objasní sa rozsah pôsobnosti nariadenia a jeho úloha pri ochrane procesných práv účastníkov.

Aká je pridaná hodnota opatrenia na úrovni EÚ?

Iniciatíva má na úrovni EÚ jasnú pridanú hodnotu, pretože sa ňou zlepší efektívnosť a rýchlosť súdnych konaní prostredníctvom zjednodušenia a zrýchlenia mechanizmov spolupráce pri doručovaní písomností. Týmto spôsobom sa iniciatívou zlepší výkon spravodlivosti v prípadoch s cezhraničnými dôsledkami. Vzhľadom na svoju podstatu nemôže byť spolupráca medzi členskými štátmi v prípadoch, v ktorých sa písomnosti doručujú cezhranične, efektívne individuálne regulovaná na úrovni členských štátov.

B. Riešenia

Aké legislatívne a nelegislatívne možnosti politiky sa zvažovali? Je niektorá z možností uprednostňovaná? Prečo?

Zvážil sa celý rad možností od nelegislatívnych opatrení po ambiciózne legislatívne opatrenia. Tieto možnosti siahajú od poskytovania informácií na portáli elektronickej justície (napr. nástroje a funkcie vyhľadávania), zmeny nariadenia s cieľom objasniť niektoré ustanovenia (napr. o procesných zárukách, ako je právo odmietnuť doručiť písomnosti) po vytvorenie právnej povinnosti pre členské štáty (napr. zaviazať ich, aby uľahčovali zisťovanie adries, ale navrhnúť aj súbor alternatívnych nástrojov na tento účel). Uprednostňovanou možnosťou je balík politických opatrení, ktorým by sa: ·členským štátom uložila povinnosť, aby si medzi sebou odosielali a vymieňali písomnosti pomocou bezpečného elektronického kanála (ako je projekt e-CODEX), ·zaviedla cezhraničná elektronická služba ako prijateľný spôsob doručovania podľa nariadenia s výhradou určitých podmienok, ·objasnil jednotný štandardný charakter existujúcich podmienok pre doručovanie poštou, ·rozšírilo používanie priameho doručovania a zaviedla zásada „štandardne digitálne“, ·členské štáty zaviazali, aby uľahčovali zisťovanie adries prostredníctvom (aspoň) jedného zo série alternatívnych nástrojov, ·kodifikovala príslušná judikatúra ESD tým, že sa v nariadení špecifikuje, že sa uplatňuje nielen na písomnosti, ktoré pochádzajú od verejného alebo justičného orgánu (napríklad verejný notár), ale aj súkromné písomnosti, ak je potrebné formálne doručenie s cieľom preukázať alebo chrániť práva navrhovateľa, ·zmenilo nariadenie s cieľom objasniť ustanovenia týkajúce sa práva odmietnuť doručiť písomnosť, ·zaviedli nové pravidlá na lepšiu ochranu odporcu pred účinkami rozsudkov pre zmeškanie, ·kodifikovalo, že použitie fiktívnych spôsobov je povolené voči účastníkom zo zahraničia a ·objasnilo poskytovanie informácií na portáli elektronickej justície.

Kto podporuje ktorú možnosť?

Zainteresovaným stranám sa položila otázka týkajúca sa ich zapojenia do cezhraničných súdnych konaní a ich preferencií. 73 % zainteresovaných strán odpovedalo, že bolo zapojených do cezhraničných súdnych konaní a viac ako 70 % bolo zapojených do prípadov, v ktorých sa nariadenie muselo uplatniť. Obzvlášť silná podpora bola vyjadrená digitalizácii: 61 % respondentov súhlasilo a 39 % skôr súhlasilo s tým, že používanie elektronických prostriedkov by sa malo stať štandardným bežným spôsobom komunikácie medzi orgánmi zapojenými do cezhraničnej súdnej spolupráce v občianskych veciach. Myšlienku právnej pomoci pri zisťovaní miesta pobytu osoby v inom členskom štáte podporila aj prevažná väčšina respondentov, pričom 55 % rozhodne súhlasilo a 33 % skôr súhlasilo. Pokiaľ ide o priame doručovanie, 35 % respondentov rozhodne súhlasilo a 46 % skôr súhlasilo s myšlienkou, že súdni úradníci alebo doručovatelia predvolaní vo všetkých členských štátoch by mohli byť priamo zo zahraničia požiadaní o doručenie písomností v rámci svojho územia. 43 % zainteresovaných strán rozhodne súhlasilo a 47 % skôr súhlasilo s tým, že by bolo prospešné zabezpečiť jednotnú úroveň ochrany odporcov z iného členského štátu, ktorí sa nedostavili pred súd.

C. Vplyvy uprednostňovanej možnosti

Aké sú výhody uprednostňovanej možnosti (prípadne hlavných možností, ak sa žiadna konkrétna možnosť neuprednostňuje)?

Uprednostňovaný balík politických opatrení prináša výhody najmä znížením nákladov a oneskorení (napr. zavedením systému elektronickej komunikácie a podporovaním elektronického doručovania písomností). Prostredníctvom balíka by sa znížili aj negatívne environmentálne vplyvy a zároveň by sa zabezpečila súdržnosť s inými právnymi nástrojmi. Účinnosť nariadenia by sa konkrétne zlepšila zavedením projektu e-CODEX ako povinného komunikačného nástroja medzi orgánmi. Uľahčenie elektronického a priameho doručovania pomôže zlepšiť aj efektívnosť a rýchlosť konaní a znížiť zaťaženie občanov a podnikov. Uprednostňovaným balíkom by sa takisto výrazne zlepšil prístup k spravodlivosti a zvýšila právna istota, pretože obsahuje opatrenia na objasnenie nejednoznačností a lokalizovanie adresáta. Týmto balíkom by sa zlepšil interný aj externý súlad s nariadením. Jeho ustanovenia o elektronickom doručovaní písomností a elektronických komunikáciách by sa zosúladili s požadovanými normami v oblasti ochrany údajov. Takisto možno očakávať, že balíkom sa výrazne zníži vplyv nariadenia na životné prostredie, pretože by sa komunikácia v papierovej forme medzi určenými orgánmi nahradila elektronickým doručovaním písomností a používaním elektronických komunikačných prostriedkov.

Aké sú náklady na uprednostňovanú možnosť (prípadne na hlavné možnosti, ak sa žiadna konkrétna možnosť neuprednostňuje)?

Od balíka politických opatrení sa očakáva, že členským štátom prinesie isté náklady, ale aj významný prínos pre občanov a podniky, ktoré sú účastníkmi cezhraničných konaní. Najväčšie náklady pre členské štáty sú spojené s implementáciou projektu e-CODEX, ktorý je povinným nástrojom pre odosielajúce a prijímajúce orgány. Tieto náklady sú však skôr obmedzené alebo jednorazové, zatiaľ čo prínosy sú trvalé. Celkovo však výhody jednoznačne prevažujú nad nákladmi.

Aký bude vplyv na podniky, MSP a mikropodniky?

Z uprednostňovaného balíka politických opatrení by plynuli výhody pre podniky, ktoré sú účastníkmi cezhraničných konaní. Balíkom politických opatrení by sa podnikom ako účastníkom súdneho konania ušetril čas, pretože sa ním zavádzajú efektívnejšie postupy doručovania. Znížili by sa tým právne poplatky pre právnikov, najmä v situáciách, ktoré by mohli viesť k súdnym sporom, pretože nariadením sa poskytnú objasnenia. V prípade podnikov podieľajúcich sa na doručovaní písomností (napr. doručovatelia predvolaní, súdni úradníci) sa očakáva, že celkový zisk z doručovania vyžadovaného v zmysle nariadenia sa mierne zvýši, pretože prehlbujúca sa integrácia vnútorného trhu spôsobuje nárast počtu cezhraničných konaní. Pokiaľ ide o podniky, ktoré poskytujú služby v rôznych odvetviach, príjmy z podnikania sa môžu presúvať medzi typmi podnikov: tými, ktorí budú mať vyššie zisky, sú poskytovatelia poradenských služieb v oblasti IT, poskytovatelia elektronickej doručovacej služby pre registrované zásielky, poskytovatelia internetu a telekomunikačných služieb, poskytovatelia služieb uchovávania v cloude a poskytovatelia služieb digitálnej archivácie. Tými, ktorí by mohli zaznamenať minimálne určitý neutrálny alebo negatívny hospodársky vplyv, sú súdni úradníci/súkromní doručovatelia predvolaní a poskytovatelia papiera a kancelárskych potrieb.

Očakáva sa významný vplyv na štátne rozpočty a verejnú správu?

Navrhovaným balíkom sa výrazne nezvýšia náklady pre štátne správy, ani sa nedosiahnu úspory. Očakáva sa, že prínos pre vnútroštátne verejné orgány bude spočívať v nižších nákladoch na poštové služby, úspore času v dôsledku efektívnejšieho súdneho konania, ako aj nižšej administratívnej záťaži a nákladoch práce. Zavedenie projektu e-CODEX by bolo sprevádzané určitými nákladmi, ale z dlhodobého hľadiska by sa znížili náklady na poštové služby.

Očakávajú sa iné významné vplyvy?

Navrhovaný balík by mal pozitívny vplyv na justičnú spoluprácu, pretože by sa jednoduchým a bezpečným spôsobom zlepšila komunikácia medzi členskými štátmi, a to najmä prostredníctvom elektronickej justície, poskytli by sa informácie o príslušných spôsoboch a nákladoch s cieľom zabezpečiť rýchle a účinné postupy pri cezhraničnom doručovaní písomností. Prostredníctvom balíka by sa zlepšila právna istota a prístup k spravodlivosti, pretože by došlo k posilneniu procesných práv účastníkov konania. Okrem toho by balík prispel k modernizácii verejnej (vrátane justičnej) správy, dosiahnutiu cezhraničnej interoperability a k zjednodušeniu interakcie s občanmi v súlade so stratégiou digitálneho jednotného trhu a stratégiou v oblasti elektronickej verejnej správy.

D. Nadväzné opatrenia

Kedy sa táto politika preskúma?